“KE KOLOBEDITSWE ke le dingwaga di le 15 mme morago ga dikgwedi di le thataro ke ne ka nna mmulatsela yo o thusang. Morago ga ngwaga, ke ne ka tsenya kopo ya go nna mmulatsela wa ka metlha. Fa ke aloga kwa sekolong se segolwane, ke ne ka kopa go ya go direla kwa go nang le tlhokego e kgolo ya baboledi ba Bogosi gone. Ke ne ke batla go fudugela kwa lefelong le sele le le kgakala le legae la rona mme ke tlogele mmèmogolo yo ke neng ke nna le ene yo e neng e se Mosupi wa ga Jehofa. Ke ne ka swaba nko go feta molomo fa molebedi wa potologo a mpolelela gore ke tla bereka tshimo ya kwa toropong e ke tsholetsweng kwa go yone. Ke ne ka leka go fitlha tsela e ke neng ke ikutlwa ka yone. E re ka ke ne ke kgobegile marapo, ke ne ka ya go akanya ka se a neng a mpoleletse sone. Ke ne ka bolelela kgaitsadi yo ke neng ke bereka le ene mo tshimong jaana: ‘Ke akanya gore ke itshwere jaaka Jona. Mme kwa bofelong Jona o ne a ya kwa Ninife. Ka jalo, le nna ke tla ya go direla kwa ke abetsweng go direla gone.’